ध्रुव देवांगन बिलासपुर
कुर छेदीलाल बैरिस्टर अकलतरा के मालगुजार घर म 1891 म जनमिस अउ 18 सितम्बर 1956 म सरग सिधारिस। बैरिस्टर साहेब हर अपन जनम अउ सरग सिधारउॅब के जिनगानी के बीच म जबर-जबर महारत हासिल करिन । बैरिस्टर साहेब हर 1920 म महात्मा गाॅधी के असहयोग आन्दोलन म अपन वकालत ल छोड़के आजादी खातिर सामिल होइस। ठाकुर साहेब बिदेस म बकालत पढ़े रिहिस। बिदेस म पढ़इ-लिखइ होय के सेतीर अपन हिन्दी अउ छत्तीसगढ़ी भासा बोली सहन बसन के जिनगानी ल भुलाय नीं सकिस। ओ बखत गिने गिनाय मनखे बिदेस म पढ़इ करिस जेमा छत्तीसगढ़ ले अकेल्ला मनखे रिहिन। अतेकबड़ जमीनदार रहत घलो उॅनकर सुभाव हर हरेक छोटकून मनखे के अमराॅव कस मेल जोल बनाय राखे रिहिन। बैरिस्टर साहेब के बिचार हर जबड़ सुग्घर रिहिस। बैरिस्टर साहेब हर आजादी के लराई बर अपन जिनगी ल लगाइस। 1946 ले 1952 सात बच्छर तक भारतीय संबिधान सभा के समरपित सदस्य रिहिस। उॅनकर हिरदे म देस भगति हर रग-रग म समाय रिहिस। संबिधान निरमान बनाय म उॅनकर भागीदारी हर अति सुग्घर रिहिस तेकर गुनगान ओ जनमाना के जमो बड़खा-बडखा मनखे महात्मा गाॅधी जी, सुभाष चंद बोस जी वल्लभ भाई पटेल कस मनखे मन ओकर बुता, काम, बिचार, बर करय। बैरिस्टर साहेब हर अंगरेजी, तेलगू, उर्दू, मराठी, हिन्दी संसकिरित भासा के जबर जानकार रिहिन तभोच्च ले अपन महतारी भासा छत्तीसगढ़ी ल नइ भुला पाइन। ककरो करा गोठियातिस त छत्तीसगढ़ी भाखा म गोठियातिन। भासन देतिन त महतारी भाखा म भासन झारतिन। छतीसगढ़ी भासा के जनइया मन लाज के मारे अपन महतारी भासा म गोठियाबो त् छोटकून मनखे कहाबो कहिके गोठ नीं करत रिहिन तेन मन बैरिस्टर साहेब के सरर्रटहा गुरतुर अउ लहजा मारत आनी-बानी के रंग चघावत भाखा छत्तीसगढ़ी भासा के गोठियाई ल सुन के उॅनकर छाती फुल जात रिहिस। लजईया छत्तीसगढ़िया मन उॅनकर गोठ सुनके छत्तीसगढ़ी म गोठियाय बर बरपेल्ली हो जात रिहिन । बैरिस्टर साहेब के जिनगानी हर छत्तीसगढ़ के देवता कस मनखे लागत रिहिन जमो समाज-समाज के मनखे मन ओकर पिछलग्गू रिहिन। छुआछुत के जबर बिरोधी रिहिन। सतनाम पंथ के गुनगान करइया मनखे के बानी म राम चरित के रोज पाठ करइया, गीता अउ दुर्गा सप्तसती के पाठ उॅनकर कंठ म बिराजमान रिहिस। जबर कला संसकिरिति के चिनहारी , छत्तीसगढ़ अस्मिता के चिनहारी, जबर समाजिक सोंच बिचार, दबंग छय फुटिया राॅगड़ा तनधारी मनखे देखुब म अलगेच चिनहारी उॅनकर जिनगी म आदर सतकार कूट-कूट के भरे रिहिस। देस परेम के दुलरुवा, आजादी खातिर जेल जवइया , सतनामी मन के संगठन खड़ा करइया, हरिजन मन ल जनेउ पहनइया, भगवान जगन्नाथ रजदूतिया रथ ल हरिजन मन करा खिचवइया, छुआछुत ल भुलाके मंदिर भीतरी आदर सतकार के संग पूजा करे बर बरजोरी करइया ठाकुर छेदीलाल बैरिस्टर के जिनगी म समाय रिहिस। बैरिस्टर साहेब हर हमर छत्तीसगढ़ अस्मिता के जबर चिनहारी आय फेर ऐहि चिनहारी ल उॅकेरे के लाइक हे। बैरिस्टर साहेब के जिनगी के उदिम हर हमर अवइया पीढ़ी के चिनहारी बनय तेकर सेती गुरुघासीदास केन्द्रिय बिस्वविद्यालय म उॅनकर जिनगानी के सोध पाठ केन्द्र बनय । अतेक जबर बैरिस्टर साहेब हर आज के जमो वकालत करइया वकील मनखे मन उॅनकर सुरता ल गुरु के रुप म मानतिन त् नवाॅ जमाना के विचारक वकालत करइया मन के विचार घलो हर ठाकुर छेदीलाल बैरिस्टर के बैरिस्टरी कस जिनगानी हर चमक जातिस फेर बाह रे हमर छत्तीसगढ़ के पढ़े लिखे आज के मनखे अपन के चिनहारी नइ कर सकत हन तेकर सुबूत हर कोट कचेहरी के बार रुम म देखुब आथे । सरकारो कति ले ठाकुर छेदीलाल बैरिस्टर के जिनगी के छाप ल उॅकेरे के परबुता म चिनहारी बनावय । अइसन आजादी के पढ़े-लिखे अउ कढ़े जवान ठाकुर छेदीलाल बैरिस्टर जी सनमान ल राखे के परबुता करहि त हमर चिनहारी हर बाॅचे पाहि । आज मय बैरिस्टर साहेब के जिनगी के चिनहारी ल बड़कन साहित ल पढ़ के लिख पायेंवॅ ऐमा मोर कच्छु काॅहि गोठ नीं हे।
26 जनवरी विसेस
छत्तीसगढ़ के देवता- स्व. ठाकुर छेदीलाल बैरिस्टर
bho_Deva hne_Deva bho_Deva bho_Deva